Author: Peter
Last saved by: User
Company: urad

Predkladacia správa

	Dvojstranné zmluvné vzťahy medzi Slovenskou republikou a Laoskou ľudovodemokratickou republikou v oblasti zdravotníctva upravuje Dohoda o spolupráci v oblasti zdravotníctva  medzi vládou Československej socialistickej republiky a vládou Laoskej ľudovodemokratickej republiky, č.112/80 Zb. (Vientiane, 28. december 1979). 	
	Dohoda  nadobudla  platnosť dňa 28. 4. 1980.

Ustanovenie článku 9 tejto dohody zahŕňa uplatňovanie poskytovania zdravotnej starostlivosti občanom jedného zmluvného štátu počas ich prechodného pobytu na území druhého zmluvného štátu. Toto ustanovenie  znie: “...nevyhnutné liečenie pri akútnom ochorení, alebo úraze občanov zdržiavajúcich sa prechodne  na území druhej zmluvnej strany sa bude poskytovať bezplatne.” 

Vzhľadom na zásadné zmeny v právnom systéme Slovenskej republiky, ako aj na prebiehajúce reformy v rezorte  zdravotníctva, zmeny v systéme poskytovania a financovania zdravotnej starostlivosti, je pre Slovenskú republiku ďalej neúnosné poskytovať občanom Laoskej ľudovodemokratickej republiky  zdravotnú starostlivosť bezplatne  a   náklady  na ňu hradiť zo štátneho rozpočtu SR. 
  Dohodu možno vypovedať v päťročných intervaloch, tri mesiace pred uplynutím cyklu, t. j. do 27. januára 2005.

Na základe uvedených skutočností Ministerstvo zdravotníctva Slovenskej republiky predkladá vláde Slovenskej republiky návrh na vypovedanie Dohody o spolupráci v oblasti zdravotníctva medzi vládou Československej  socialistickej  republiky a  vládou  Laoskej ľudovodemokratickej republiky, podpísanej vo Vientiane dňa  28.decembera 1979.